รองผู้ว่าราชการกรุงเทพมหานคร ลงพื้นที่ 3 จุดเฝ้าระวังน้ำท่วมขัง ตรวจความพร้อมและจัดระบบการระบายน้ำ
รองผู้ว่าราชการกรุงเทพมหานคร ลงพื้นที่ 3 จุดเฝ้าระวังน้ำท่วมขัง ตรวจความพร้อมและจัดระบบการระบายน้ำ วางแนวทางเพื่อแก้ไขปัญหาน้ำท่วมขังในช่วงฤดูฝน    นายจักกพันธุ์ ผิวงาม รองผู้ว่าราชการกรุงเทพมหานคร กล่าวภายหลังลงพื้นที่จุดเฝ้าระวังน้ำท่วม พื้นที่เขตห้วยขวาง และเขตราชเทวี รวม 3 จุด โดยมี ผู้อำนวยการสำนักการระบายน้ำและหน่วยงานที่เกี่ยวข้องร่วมลงพื้นที่ ว่า จุดแรกลงพื้นที่บริเวณถนนอโศกดินแดง ปากซอยสุทธิพร 2 เนื่องจากปกติถนนอโศกดินแดงจะมีปัญหาน้ำท่วมขัง แม้กรุงเทพมหานครจะมีระบบระบายน้ำไปยังคลองนาซองกับคู่ข้างโบสถ์แม่พระ แต่เนื่องจากบริเวณดังกล่าวมีลักษณะผิวการจราจรเป็นคู่แอ่งต่ำ ในปี 2561 จึงได้ทำโครงการธนาคารรับน้ำ ขณะนี้ผู้รับจ้างดำเนินการอยู่ และมีความคืบหน้าไปแล้วร้อยละ 40 ทั้งนี้ เพื่อให้ระบบการระบายน้ำใช้ได้เบื้องต้น จึงได้ทำการติดตั้งเครื่องสูบน้ำชั่วคราว และจะเร่งรัดการดำเนินการงานให้แล้วเสร็จในปลายเดือน มิถุนายน นี้ เมื่อก่อสร้างแล้วเสร็จจะสามารถรองรับน้ำได้ไม่น้อยกว่า 1,200 ลูกบาศก์เมตร ส่วนจุดที่ 2 สำนักการระบายน้ำได้ติดตั้งเครื่องสูบน้ำเพิ่มเติม กำลังสูบ 6 ลูกบาศก์เมตรต่อวินาที นอกจากนี้ ได้ทำบ่อสูบบริเวณถนนกำแพงเพชร 7 และทำประตูระบายน้ำบริเวณถนนจตุรทิศ ซึ่งดำเนินการเสร็จสิ้นแล้ว แต่เนื่องจากบริเวณจุดนี้ มีลักษณะบึงยาวอยู่ในบริเวณพื้นที่ของการรถไฟ จึงได้ร่วมกันพัฒนาบึงเสือดำ หลังจากดำเนินการสามารถรองรับน้ำได้เพิ่มขึ้นอีก 17,250 ลูกบาศก์เมตร ซึ่งจะเป็นการป้องกันและแก้ไขปัญหาน้ำท่วมขังบริเวณถนนเพชรบุรีตัดใหม่ แยกมิตรสัมพันธ์ ช่วงอโศก คลองบางกะปิ คลองสามเสนใน ตลอดจนบริเวณถนนราชปารถ ทั้งนี้ มั่นใจว่า เมื่อโครงการปรับปรุงและก่อสร้างแล้วเสร็จตามแผนที่วางไว้ในปลายเดือนมิถุนายน นี้ เชื่อว่าจะสามารถแก้ไขปัญหาน้ำท่วมขังในพื้นที่กรุงเทพมหานครได้อย่างมีประสิทธิภาพ///เสียง///     รองผู้ว่าราชการกรุงเทพมหานคร กล่าวต่อไปว่า ในปี 2559 กรุงเทพมหานครมีแก้มลิงทั้งหมด 27 แห่ง สามารถรองรับน้ำได้ 13 ล้านลูกบาศก์เมตร จากนั้นตั้งแต่ปี 2560 ได้มีการค้นหาแก้มลิงเพิ่มเติม ขณะนี้สามารถค้นหาแก้มลิงเพิ่มในพื้นที่ใจกลางเมืองกรุงเทพมหานครจำนวน 3 แห่ง ได้แก่ บึงเสือดำ บึงประชานิเวศเขตบางสื่อ และบึงรางเข้เขตบางขุนเทียน สามารถรองรับน้ำได้ 120,000 ลูกบาศก์เมตรนอกจากนี้ ยังมีการก่อสร้างแก้มลิงเพิ่มอีก 3 แห่ง ได้แก่ ลาดพร้าว 71 บ้านเทียนทิพย์ และสวนเบญจกิติ เมื่อทั้ง 3 แห่งดำเนินการแล้วเสร็จ จะสามารถรองรับน้ำในพื้นที่ใจกลางเมืองกรุงเทพมหานครได้เพิ่มขึ้นอีกไม่น้อยกว่า 250,000 ลูกบาศก์เมตร